AIŠKINAMASIS RAŠTAS

Dėl biudžetinės įstaigos Molėtų r. paslaugų centro steigimo ir nuostatų patvirtinimo

1. **Parengto tarybos sprendimo projekto tikslai ir uždaviniai**

Molėtų rajono savivaldybės administracija, įgyvendindama Molėtų rajono savivaldybės 2018 – 2020 metų strateginio veiklos plano, patvirtinto Molėtų rajono savivaldybės tarybos 2018 m. vasario 22 d. sprendimu Nr. B1-28 „Dėl Molėtų rajono savivaldybės strateginio veiklos plano 2018-2020 metams patvirtinimo“, Valdymo programos 3 uždavinio priemonę „Biudžetinių įstaigų bendrųjų funkcijų centralizavimas“ ir siekdama efektyvinti Molėtų rajono savivaldybės biudžetinių įstaigų buhalterinės apskaitos tvarkymą, optimizuoti jų vidinius resursus, racionaliai naudoti lėšas bei teikti buhalterinės apskaitos paslaugas ir užtikrinti įstaigų ūkinį aptarnavimą, siūlo įsteigti biudžetinę įstaigą, kuri vykdytų savivaldybės pavaldžių įstaigų buhalterinės apskaitos tvarkymą bei ūkinį aptarnavimą.

Parengto sprendimo projekto tikslas – įsteigti nuo 2018 m. gegužės 1 d. biudžetinę įstaigą – Molėtų r. paslaugų centrą ir patvirtinti nuostatus.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 6 straipsnio 4 punktas, 16 straipsnio 2 dalies 21 punktas;

Lietuvos Respublikos biudžetinių įstaigų įstatymo 5 straipsnio 3, 4 dalys, 6 straipsnis;

Lietuvos Respublikos buhalterinės apskaitos įstatymo 10 straipsnio 4 dalis;

Viešojo sektoriaus subjektų buhalterinės apskaitos organizavimo taisyklių, patvirtintų Lietuvos Respublikos finansų ministro 2005 m. gegužės 25 d. įsakymo Nr. 1K-170 „Dėl viešojo sektoriaus subjektų buhalterinės apskaitos organizavimo taisyklių patvirtinimo“ 2 punktas;

Molėtų rajono savivaldybės 2018 – 2020 metų strateginis veiklos planas, patvirtintas Molėtų rajono savivaldybės tarybos 2018 m. vasario 22 d. sprendimu Nr. B1-28 „Dėl Molėtų rajono savivaldybės strateginio veiklos plano 2018-2020 metams patvirtinimo“.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės - įsteigta biudžetinė įstaiga, rajono biudžetinėse įstaigose 7,5 etato sumažės etatų skaičius, 2019 metais planuojama sutaupyti apie 60,0 tūkst. Eur.

Neigiamų pasekmių nenumatoma.

**4. Priemonės sprendimui įgyvendinti**

Pasirašyti Molėtų r. paslaugų centro nuostatus, teisės aktų nustatyta tvarka įregistruoti juos Juridinių asmenų registre ir atlikti kitus reikalingus veiksmus, susijusius su įstaigos įregistravimu.

**5. Lėšų poreikis ir jų šaltiniai**

Teikiamo Projekto nuostatų įgyvendinimas (jo pagrindu pertvarkius kultūros ir švietimo biudžetines įstaigas) sudarys sąlygas efektyviau panaudoti lėšas, skiriamas iš savivaldybės biudžeto.

**6. Vykdytojai, įvykdymo terminai**

Molėtų rajono savivaldybės administracija.